CELEX: 62015TN0410
Language: mt
Date: 2015-07-28 00:00:00
Title: Kawża T-410/15 P: Appell ippreżentat fit-28 ta’ Lulju 2015 minn Jaana Pohjanmäki mis-sentenza mogħtija fit-18 ta’ Mejju 2015 mit-Tribunal għas-Servizz Pubbliku fil-Kawża F-44/14, Pohjanmäki vsIl-Kunsill

12.10.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 337/26
            
         Appell ippreżentat fit-28 ta’ Lulju 2015 minn Jaana Pohjanmäki mis-sentenza mogħtija fit-18 ta’ Mejju 2015 mit-Tribunal għas-Servizz Pubbliku fil-Kawża F-44/14, Pohjanmäki vsIl-Kunsill
   (Kawża T-410/15 P)
   (2015/C 337/27)
   Lingwa tal-kawża: il-Franċiż
   
      Partijiet
   
   
      Appellanti: Jaana Pohjanmäki (Brussell, il-Belġju) (rappreżentant: M. Velardo, avukat)
   
      Parti oħra fil-proċedura: Il-Kunsill tal-Unjoni Ewropea
   
      Talbiet
   
   
               —
            
            
               li s-sentenza tat-18 ta’ Mejju 2015 mogħtija fil-Kawża F-44/14 tiġi annullata u li l-Qorti Ġenerali tiddeċiedi l-kawża hi stess;
            
         
               —
            
            
               sussidjarjament, li l-kawża tiġi mibgħuta lura lit-Tribunal għas-Servizz Pubbliku;
            
         
               —
            
            
               li l-Kunsill jiġi kkundannat għall-ispejjeż taż-żewġ istanzi.
            
         
      Aggravji u argumenti prinċipali
   
   Insostenn tal-appell tagħha, l-appellanti tinvoka tmien aggravji.
   
               1.
            
            
               L-ewwel aggravju bbażat fuq żball ta’ liġi u fuq żnaturament tal-fatti u tal-provi kif ukoll fuq ksur tad-dritt tad-difiża, sa fejn l-eżami tal-merti tal-appellanti ma sarx b’mod rigoruż u fl-osservanza tal-prinċipju ta’ ugwaljanza fit-trattament.
            
         
               2.
            
            
               It-tieni aggravju bbażat fuq żball ta’ liġi u fuq żnaturament tal-fatti u tal-provi, sa fejn il-membri tal-kumitat konsultattiv ta’ promozzjoni ma kinux jafu l-kontenut tar-rapport ta’ evalwazzjoni tal-appellanti matul il-perijodu ta’ riferiment.
            
         
               3.
            
            
               It-tielet aggravju bbażat fuq żball ta’ liġi tat-Tribunal għas-Servizz Pubbliku (iktar ’il quddiem it-“TSP”), peress li dan ikkunsidra li l-merti tal-appellanti kienu ġew paragunati ma’ dawk tal-uffiċjali f’karigi ta’ lingwisti.
            
         
               4.
            
            
               Ir-raba’ aggravju bbażat fuq żball ta’ liġi tat-TFP, peress li dan qies li l-Awtorità tal-Ħatra kienet wettqet b’mod leġittimu eżami mill-ġdid tas-sitwazzjoni tal-appellanti.
            
         
               5.
            
            
               Il-ħames aggravju bbażat fuq ksur tal-prinċipju ta’ opportunitajiet ugwali għall-partijiet, sa fejn ċerti aspetti importanti tal-kontenzjuż ma ġewx diskussi.
            
         
               6.
            
            
               Is-sitt aggravju bbażat fuq żball ta’ liġi, peress li TFP segwa t-teżi tal-konvenut li l-merti tal-appellanti ma kienux kostantament għoljin.
            
         
               7.
            
            
               Is-seba’ aggravju bbażat fuq żball ta’ liġi u żnaturament mal-provi, peress li t-TFP ddeċieda li l-livell ta’ responsabbiltà tal-appellanti kienet ġiet evalwata skont l-Artikolu 45 tar-Regolamenti tal-Persunal tal-Unjoni Ewropea.
            
         
               8.
            
            
               It-tmien aggravju bbażat fuq żball ta’ liġi, peress li t-TFP qies li l-konvenut kien ikkompleta l-motiv matul is-seduta, meta fil-fatt kien issostitwixxa kompletament il-motiv.